SUHETO ITI AKKUB
Adda Pay Kadi Maaramidam iti Situasionmo?
IDI kaub-ubingam, ania dagiti planom? Siguro kayatmo ti agpamilia, maaddaan iti naragsak a trabaho, wenno kayatmo a maasa pay ti talentom. Ngem saan a kanayon a masurot dagiti implanotayo. Mabalin a mamimpinsan nga agbaliw ti biagtayo gapu kadagiti di mapakpakadaan a problema. Kasta ti napasamak kada Anja, Delina, ken Gregory.
Ni Anja a taga-Germany ket nadayagnos nga adda kanserna idi 21 ti tawenna, ken saanen a makapanaw iti balayda.
Ni Delina a taga-United States ket adda sakitna a dystonia (saan a makontrol a panaggaraw dagiti masel). Ay-aywananna pay ti 3 a manongna nga adda depektona.
Ni Gregory a taga-Canada ket adda sakitna a nakaro a panagdandanag.
Ngem uray no kasta ti situasionda, saanda nga impalubos a dayta ti mangkontrol iti biagda. Kasano?
Kuna ti maysa a pagsasao iti Biblia: “Impakitam kadi a naupayka iti aldaw ti rigat? Kurangto ti bilegmo.” (Proverbio 24:10) Nalawag ti punto: Dakkel ti epektona no ania ti panangkitam kadagiti bambanag. No negatiboka, saanka no kua a makaaramid kadagiti desision a makatulong koma kenka. Ngem no positiboka, nalaklakaka a makaaramid kadagiti nasayaat a desision a makatulong tapno agbalinka a naragsak uray narigat ti situasionmo.
Kitaem no kasano a pimmudno dayta kada Anja, Delina, ken Gregory.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn